**Prezervatyvo numovimas be sutikimo** – praktika, kuomet lytinio akto metu asmuo nusimauna prezervatyvą be partnerio sutikimo. Tokiais atvejais aukai padidėja susirgimo lytiškai plintančiomis ligomis arba nepageidaujamo nėštumo tikimybė. Kai kuriose valstybėse toks poelgis traktuojamas, kaip seksualinė prievarta, išprievartavimas, o kartais – ir siekis apvaisinti per prievartą. Šalyse, kaip Vokietija ir Jungtinė Karalystė, nuo 2020 m. prezervatyvo numovimas lytinių santykių metu be partnerio žinios pripažintas seksualinės prievartos forma, už kurią gresia baudžiamoji atsakomybė.

Į šį apibrėžimą neretai įtraukiamas ir tyčinis prezervatyvo sugadinimas prieš sueitį ar jos metu, nepriklausomai nuo to, kas taip pasielgė. Šis veiksmas dar vadinamas prezervatyvo sabotažu (angl. *condom sabotage*) arba kontracepcijos sobotažu (angl. *birth control sabotage*).

Istorija
--------

Kolumbijos lyties ir įstatymo žurnale Aleksandra Brodski (*Alexandra Brodsky*), siekdama deramai įvertinti prezervatyvo naudojimo be sutikimo klausimo reikšmingumą, surinko aukų, susidūrusių su teisinėmis pasekmėmis ir iššūkiais, patirtis. Angliškas terminas *stealthing*, apibūdinantis šį poelgį, pradėtas naudoti ne vėliau kaip 2014 m. kuomet homoseksualų bendruomenės pradėjo diskutuoti apie šios praktikos sąsajas su ŽIV plitimu.

Brodski taip pat atkreipė dėmesį į šiuo klausimu randamus požiūrius interneto svetainėse bei forumuose, kur vartotojai kartais gyrėsi nesaugiais lytiniai santykiais be partnerio leidimo ir netgi dalinosi patarimais, raginančiais taip elgtis ir kitus internautus. Išsamus vadovas šia tema buvo publikuotas ir tokiose socialinių tinklų platformose, kaip „Experience Project". Ši praktika įvertinta kaip „grėsmė [aukos] kūno neliečiamumui ir žala orumui", o ja užsiimantys vyrai „pateisina savo veiksmus savo natūralia vyriška prigimtimi". Anot Kolumbijos teismo mokyklos profesorės Siuzanos Gouldberg (*Suzanne Goldberg*), šis reiškinys veikiausiai nėra naujas, bet pati tokios elgsenos propagavimo internete problema iškilo palyginti neseniai. 2017 m. belgų žurnalistė Helin Debrauna (*Heleen Debruyne*) ragino žiniasklaidos priemones nevadinti to „nauja sekso mada", kas sumenkina šio poelgio rimtumą, o aiškiai pasakyti, kad tai – „[lytinės] prievartos forma".

2011 m. atlikto tyrimo rezultatai parodė, jog paauglių santykiuose merginos nėra linkusios konfrontuoti su vaikinais dėl prezervatyvo nenaudojimo, nes bijo partnerio neigiamos reakcijos, jaučiasi įsipareigojusios sutikti, neturi pakankamai žinių apie pasekmes arba nemoka tinkamai spręsti iškilusių ginčų. Siekiant išvengti panašių situacijų, daroma išvada, kad vaikinams svarbu aiškinti, kodėl prezervatyvai svarbūs ir jiems patiems. Šiam tikslui įgyvendinti siūloma pasitelkti forumus, kurie skatintų kalbėtis apie intymiuose santykiuose deramas ir nederamas praktikas, lytiškai plintančių ligų prevencines programas.

Dėl statistinių duomenų trūkumo, atvejų, kuomet asmuo be partnerio sutikimo nusimauna prezervatyvą, dažnumą įvertinti sudėtinga. 2014 m. atlikto tyrimo duomenimis, 9 % respondentų vyrų pripažino, kad buvo sugadinę prezervatyvą tyčia arba šį nusimovė be sutikimo sekso metu. Melburno seksualinės sveikatos klinikos tyrime dalyvavusios moterys bei vyrai buvo paklausti, ar jiems teko atsidurti situacijoje, kada partneris vyras be jų pritarimo nusimovė prezervatyvą sueities metu – 32 % moterų ir 19 % vyrų į šį klausimą atsakė teigiamai. Taip pat pastebėta, kad tarp nukentėjusių moterų labiau yra pažeidžiamos sekso darbuotojos, o tarp nukentėjusių vyrų – kenčiantys nuo nerimo sutrikimo ar depresijos. Apklausos dalyviai, kurie asmeniškai susidūrė su šia problema, buvo tris kartus dažniau linkę savo išgyvenimus palaikyti seksualine prievarta, nei tie, kuriems to patirti neteko. Kitas tyrimas atskleidė, kad beveik 10 % jaunuolių, vartojančių alkoholį dėl kitų priežasčių nei asmeninės problemos ar priklausomybė, pirmąkart prezervatyvą be partnerio sutikimo nusimovė dar būdami keturiolikos. Vyrams, kurie užsiėmė šia praktika, žymiai dažniau diagnozuota lytiškai plintanti infekcija, o jų partnerės dažniau susidūrė su nepageidaujamu nėštumu.

2019 m. publikacijoje „Dabartinės problemos kriminalinėje teisėje" Brijana Česa (*Brianna Chesser*) ir Eipril Zara (*April Zahra*), teigė: „Nors dauguma parašytų nusiskundimų suponuoja, kad šio nusikaltimo kaltininkai būna vyrai, prezervatyvo „nederamas naudojimas" be partnerio leidimo galimas ir moters iniciatyva. Tai leidžia manyti, jog netinkamo prezervatyvo naudojimo be sutikimo aukos gali būti tiek vyrai, tiek moterys." 2013 m. žurnalo „The Week" straipsnyje rašoma: „Tiek vyrai, tiek moterys gali būti kontracepcijos sabotažo kaltininkai. Tiesą sakant, moterys buvo dažnai stereotipiškai pateikiamos bandančios sąmoningai pastoti nepriklausomai nuo partnerio norų, tokiu būdu norėdamos „pagauti" vyrą. Tačiau lytinės prievartos keblumai ir kontracepcijos sabotažas pastaruoju metu sulaukė daugiau dėmesio dėl bylos Kanadoje, kurioje vyras prezervatyvų pakuotėje išbadė skyles, kad mergina pastotų ir jo nepaliktų."

Išnašos
-------

1. 1 2  Chesser, Brianna; Zahra, April (2019-05-22). „Stealthing: a criminal offence?" *Current Issues in Criminal Justice*. **31** (2). Sydney Law School: 217–235 psl. doi:10.1080/10345329.2019.1604474. S2CID 182850828. Nuoroda tikrinta 2021-02-18.
2. 1 2 3 4  Brodsky, Alexandra (2017). „'Rape-Adjacent': Imagining Legal Responses to Nonconsensual Condom Removal." *Columbia Journal of Gender and Law*. **32** (2). SSRN 2954726
3. 1 2  Alexandra Stanic & Rose Donohoe (2020-02-10). „'He Secretly Took the Condom Off' – People Talk About the Times They Were 'Stealthed'" (anglų kalba). *Vice*. Nuoroda tikrinta 2021-02-17.
4. ↑  Melissa Cunningham (2019-06-03). „One in three women victim to 'stealth' condom removal" (anglų kalba). *The Age*. Nuoroda tikrinta 2021-02-18.
5. 1 2  Nedelman, Michael (2017-04-27). „Some call it 'stealthing,' others call it sexual assault" (anglų kalba). *CNN*.
6. ↑  Hatch, Jenavieve (2017-04-21). „Inside The Online Community Of Men Who Preach Removing Condoms Without Consent." (anglų kalba). *Huffington Post*. Nuoroda tikrinta 2017-04-23.
7. ↑  Klein, Hugh (2014-10-22). „Generationing, Stealthing, and Gift Giving: The Intentional Transmission of HIV by HIV-Positive Men to their HIV-Negative Sex Partners" (anglų kalba). *Health Psychology Research*. **2** (3): 1582. doi:10.4081/hpr.2014.1582. ISSN 2420-8124. PMC 4768590. PMID 26973945.
8. ↑  Mullin, Malone (2017-05-03). „'I felt like I had been raped': Stealth removal of condom during sex raises legal, ethical concerns" (anglų kalba). *CBC*.
9. ↑  Rosenblatt, Kalhan (2017-04-29). „What is 'stealthing'?: Disturbing sexual practice detailed in new report" (anglų kalba). *NBC News*.
10. ↑  Heleen Debruyne (2017-08-19). „'Stealthing' is géén nieuwe sekstrend. Het is een vorm van misbruik" (olandų kalba). *De Morgen*. Nuoroda tikrinta 2021-02-18.
11. ↑  Teitelman, Anne M.; Tennille, Julie; Bohinski, Julia M.; Jemmott, Loretta S.; Jemmott, John B. 3rd (2011). „Unwanted unprotected sex: Condom coercion by male partners and self-silencing of condom negotiation among adolescent girls" (anglų kalba). *Advances in Nursing Science*. **34** (3): 243–259 psl. doi:10.1097/ANS.0b013e31822723a3. PMID 21822072. S2CID 33741565. Nuoroda tikrinta 2018-05-06.
12. ↑  Bradshaw, Catriona S.; Read, Tim R. H.; Chow, Eric P. F.; Cornelisse, Vincent J.; Fairley, Christopher K.; Vodstrcil, Lenka A.; Latimer, Rosie L. (2018-12-26). „Non-consensual condom removal, reported by patients at a sexual health clinic in Melbourne, Australia" (anglų kalba). *PLOS ONE*. **13** (12): e0209779. Bibcode:2018PLoSO..1309779L. doi:10.1371/journal.pone.0209779. ISSN 1932-6203. PMC 6306234. PMID 30586420.
13. ↑  Davis, Kelly Cue (2019-07-01). „"Stealthing": Factors associated with young men's nonconsensual condom removal" (anglų kalba). *Health Psychology*. **38** (11): 997–1000. doi:10.1037/hea0000779. ISSN 1930-7810. PMC 6800753. PMID 31259595.
14. ↑  Shire, Emily (2013-12-18). „Why sabotaging condoms should be illegal" (anglų kalba). *The Week*. Nuoroda tikrinta 2021-02-18.